Andrius Tapinas

Biografija

Mama Violeta Tapinienė – žinoma lietuvių kalbos ir literatūros mokytoja, tėtis Laimonas Tapinas – žurnalistas, kino kritikas ir rašytojas.
1998 m. baigė Vilniaus Universitetą, tarptautinės ekonomikos specialybę. 2016 m. įgijo Berlyno laisvojo universiteto tarptautinių santykių magistro diplomą.
Vedęs. . Augina du vaikus Vasarą (g. 2002) ir Vakarį (g. 2003).

Profesinė patirtis

Nuo 1998 metų dirba televizijoje. 1998–1999 LRT laidų „Labas rytas“ ir „Dienos verslas“ vedėjas, 2000–2002 m. LNK žinių tarnybos reporteris ir „Verslo žinių“ rubrikos vedėjas.
2006 m. įkūrė restoraną „Starz“, tačiau jis išsilaikė nepilnus metus. 2008–2009 pirmosios sporto televizijos „Sport1“ programų direktorius.
2003–2016 metais LRT televizijoje vedė ir prodiusavo verslo publicistikos laidą „Pinigų karta“. Nuo 2014 metų toje pačioje LRT televizijoje kartu su Arūnu Valinsku veda intelektinį žaidimą „Auksinis protas“.

Konfliktai ir kontroversija

2013 m. „Pinigų kartoje“ kalbino tuometę ūkio ministrę Birutę Vėsaitę, kuri painiojo ministerijas, kurioms vadovauja, ir vėliau atsistatydino iš ministrės pareigų.
2014 m. birželį nepritardamas referendumui dėl žemės pardavimo, nufilmavo ir viešai parodė, kaip užkasa referendumo dalyvio kortelę. Toks Andriaus Tapino veiksmas sulaukė didžiulio rezonanso viešojoje erdvėje ir referendumo organizatorių nepasitenkinimo.
2014 m. rugpjūtį protestuodamas prieš Rusijos embargo lenkiškiems obuoliams, surengė parodomąją lenkiškų obuolių valgymo akciją prie Rusijos ambasados Vilniuje. Rusijos ambasados diplomatai iškvietė ginkluotą antiriaušinį būrį, tačiau konflikto pavyko išvengti.

Laisvės TV

2016 m. rugpjūtį LRT nusprendus nepratęsti sutarties su „Pinigų karta“, Andrius Tapinas įkūrė iš žmonių rėmimo išlaikomą interneto televiziją „Laisvės TV“, kuriai per pirmuosius du veiklos mėnesius prenumeratoriai įsipareigojo skirti daugiau kaip $17 000 per mėnesį tarptautinėje „Patreon“ finansavimo platformoje. Viena pagrindinių „Laisvės TV“ laidų, rodomų kiekvieną sekmadienį „YouTube“ svetainėje, yra „Laikykitės ten su Andriumi Tapinu“.

Kūrybinė veikla

1992–1994 metais dar besimokydamas mokykloje išvertė į lietuvių kalbą Dž. R.R. Tolkino trilogiją „Žiedų valdovas“ ir iki šiol yra jauniausias Tolkino vertėjas pasaulyje.
2013 m. išleido fantastinį romaną „Vilko valanda“.  Pirmojo stimpanko žanro knyga Lietuvoje tapo bestseleriu ir buvo išrinkta geriausia 2013 metų knyga.  2015 m. pasirodė jos tęsinys – „Maro diena“. 
Nuo 2015 metų balandžio – didžiausio Lietuvos naujienų portalo „Delfi“ savaitinis apžvalgininkas.
2019 m. pasirodė nauja A. Tapino knyga, politinis trileris „Prezidentas“.

Visuomeninė veikla

Vienas aktyviausių ir populiariausių Lietuvos žmonių socialiniame tinkle „Facebook“. 2017 m. kovą Facebook tinkle turėjo beveik 130 000 sekėjų.
Aktyviai savanoriauja, yra tapęs LR Prezidentės Dalios Grybauskaitės programos „Už saugią Lietuvą“ ambasadoriumi, 2016 m. savo iniciatyva aplankė 100 Lietuvos regionų mokyklų ir bendruomenių.
2016 m. gegužę Kauno rajono savivaldybės valdininkai uždraudė jam susitikti su Ringaudų bendruomenės nariais. Paviešinus konfliktą ir kilus pilietiniam nepasitenkinimui, gegužės mėnesį Kauno rajone esančiame Aleksandro Stulginskio universitete surengė „Laisvės pikniką“, kuriame dalyvavo 10 000 žmonių, įskaitant LR Prezidentę Dalią Grybauskaitę ir žinomus Lietuvos politikus, muzikantus ir visuomenės veikėjus.
2016 m. dalyvavo savanoriškame pilietiniame projekte „Misija: Sibiras“, kurio metu su keturiolikos žmonių komanda praleido Rusijoje, Sibiro Igarkos mieste tvarkydamas lietuvių tremtinių kapus.
2017 m. kovo 11 d. A. Tapiną Vilniaus universiteto politologų bendruomenė Kovo 11–osios proga paskelbė Lietuvos valstybei 2016 metais labiausiai nusipelniusiu asmeniu – „Metų valstybės kūrėju“. Toks įvertinimas A. Tapinui skirtas „už jaunimo pilietiškumo ir politinio aktyvumo skatinimą, tiriamosios žurnalistikos puoselėjimą“.
2017 m. liepos 5 d. Lietuvos prezidentė Dalia Grybauskaitė apdovanojo žurnalistą Ordino „Už nuopelnus Lietuvai“ Riterio kryžiumi.

Hobiai

Vaikystėje aktyviai žaidė tenisą, buvo pirmoji Lietuvos ir tryliktoji Sovietų Sąjungos raketė, Lietuvos jaunių rinktinės narys. 2006 m. susidomėjo pokeriu ir tapo pirmuoju lietuviu, kurios Pasaulio pokerio serijoje (WSOP) iškovojo piniginį prizą (494 vieta – $26 000). Didžiausias laimėjimas pokeryje – 2009 m. iškovota ketvirtoji vieta Unibet Europos čempionato Prahos etape ir 52 000 eurų piniginis prizas.
2010 m. įkūrė Lietuvos sportinio pokerio federaciją ir iki 2013 m. buvo jos prezidentu.
A. Tapinas yra didžiulis sporto, ypač futbolo ir amerikietiškojo futbolo entuziastas, vienas iš šios sporto šakos bendruomenės Lietuvoje įkūrėjų. Jo mėgstama komanda – „Oaklando Raiders“. Beveik dvidešimt metų palaiko Anglijos „Newcastle United“ futbolo klubą, sūnus Vakaris yra klubo akcininkas (1 akcija).